贈月篷戴相士
作者：俞德鄰
朝代：宋

paragraphs: 雙眸炯炯秋篷月，十載聲名動京闕。
隆準龍顔曾爲開，麞頭鼠目誰攖揬。
我聞論相先論心，此語古傳非恍惚。
閭閻談笑覓侯封，渭水垂綸飄白髮。
膾肝盜跖以壽終，趙蓋楊韓膏斧鉞。
相形相心兩莫憑，使我向空書咄咄。
年來四海一鼓鼙，蕭艾騰芳蘭茝歇。
宣室寧無賈誼思，侯門半却禰衡謁。
君歸若見袁李徒，造化韞藏須剞劂。
我今自分老山林，渴飲壑冰饑食蕨。
但煩一語抱璞人，莫學卞和遭再刖。